SHBA përmbush numrin e planifikuar të refugjatëve të pranuar
Pas arritjes së numrit të planifikuar për vitin 2016, Shtëpia e Bardhë planifikon të pranojë 110 mijë refugjatë për vitin 2017
Shtetet e Bashkuara arritën numrin e planifikuar të refugjatëve për këtë vit fiskal, duke përmbyllur kështu 12 muaj debatesh politike për objektivin e pranimit të 85 mijë refugjatëve. Njoftimi u bë ndërsa aktivistë të “Kongresit të Refugjatëve” mbërritën në Uashington për të bashkëbiseduar me ligjvënësit rreth problemeve të refugjatëve. Zeljka Krvavica, ish-refugjate nga Bosnja, është ndër aktivistët që u takuan me përfaqësuesit e tyre në Kongres. Zeljka Krvavica është përfaqësuese nga Iowa në “Kongresin e Refugjatëve” të SHBA-së. Bashkë me delegatë të tjerë, ajo po viziton Uashingtonin për t’u takuar me anëtarë të Kongresit amerikan dhe për të risjellë në vëmendje se personat e zhvendosur në mbarë botën kanë arritur një numër rekord. Sipas Agjensisë së OKB-së për Refugjatët, UNHCR, 65.3 milionë njerëz në mbarë botën janë zhvendosur prej konflikteve dhe përndjekjes. 20 milionë prej tyre janë tashmë refugjatë. Për 2017-ën, Shtëpia e Bardhë synon që në SHBA të pranohen 110 mijë refugjatë, një rritje krahasuar me 85 mijë që u pranuan gjatë këtij viti. Ka patur rezistencë ndaj rritjes së numrit të pranimeve. Ndërsa qindra mijëra refugjatë udhëtuan drejt Evropës vjeshtën e kaluar, disa udhëheqës nacionalistë mbyllën me shpejtësi kufijtë e vendeve të tyre. Në SHBA, kandidati republikan për president Donald Trump është zotuar t’i kthejë mbrapsht të gjithë refugjatët sirianë. Zeljka Krvavica thotë se frika për sigurinë është e pabazuar. Ajo thotë se refugjatët janë grupi më i kontrolluar i njerëzve që hyjnë në SHBA; proçesi për pranimin e tyre mund zgjasë deri në dy vjet. Ajo thotë se pjesë e zgjidhjes është informimi i publikut se kush janë refugjatët dhe se si ata kanë dhënë historikisht kontribut të madh për shoqërinë amerikane.